pythainlp/thaigov-v2-corpus-22032023 huggingface dataset:
วันพฤหัสบดีที่ 19 พฤษภาคม 2565
บีโอไอเปิดงานสัมมนา "โหนกระแสการลงทุน CLMVI" ภายในงาน SUBCON Thailand 2022
บีโอไอเปิดงานสัมมนา "โหนกระแสการลงทุน CLMVI" ภายในงาน SUBCON Thailand 2022
วันที่ 18 พฤษภาคม 2565 นางสาวซ่อนกลิ่น พลอยมี รองเลขาธิการคณะกรรมการส่งเสริมการลงุทน (บีโอไอ) กล่าวเปิดงานสัมมนา ในหัวข้อ “โหนกระแสการลงทุนใน CLMVI” โดยวิทยากรจากสภาธุรกิจไทย ภายในงาน SUBCON Thailand 2022 ณ ศูนย์นิทรรศการและการประชุมไบเทค บางนา กรุงเทพฯ โดยมีนักลงทุน และผู้สนใจเข้าฟังจำนวนมาก
วันพฤหัสบดีที่ 16 มิถุนายน 2565
ครม. เคาะงบ! 338.80 ลบ. หนุน 6 โครงการพัฒนา “กลุ่มจังหวัดอันดามัน” รองรับ นทท. ไทยและต่างชาติที่มีแนวโน้มเพิ่มขึ้น
.....
ที่ประชุม ครม. (14 มิ.ย. 65) อนุมัติวงเงิน 338.80 ล้านบาท ให้กลุ่มจังหวัดภาคใต้ฝั่งอันดามัน (สตูล ตรัง ภูเก็ต พังงา และกระบี่) จำนวน 6 โครงการ ประกอบด้วย
.
1.โครงการพัฒนา “ระบบบริการสุขภาพและอนามัยสิ่งแวดล้อมเกาะหลีเป๊ะ” จ.สตูล เพื่อปรับปรุงอาคารของโรงพยาบาลเสริมสร้างสุขภาพตำบลบ้านเกาะหลีเป๊ะ พร้อมจัดหาครุภัณฑ์ทางการแพทย์
.
2.โครงการพัฒนา “ศูนย์เรียนรู้อนุรักษ์ฟื้นฟูพะยูนและสัตว์ทะเลหายาก” จ.ตรัง เพื่อปรับปรุงศูนย์เรียนรู้ อนุรักษ์ฟื้นฟูพะยูนและสัตว์ทะเลหายาก ให้มีความทันสมัย โดยใช้เทคโนโลยีสมัยใหม่เข้ามาผสมผสาน รวมทั้งการปรับปรุงศูนย์อนุบาลสัตว์น้ำ
.
3.โครงการ Phuket Health Sandbox จ.ภูเก็ต เพื่อจัดทำแพลตฟอร์มออนไลน์ สำหรับให้บริการด้านสุขภาพ พร้อมจัดตั้ง Digital Health Post สำหรับเป็นจุดตรวจสุขภาพเบื้องต้นและพบหมอทางออนไลน์
.
4.โครงการ “ศูนย์กลางการท่องเที่ยวและนันทนาการชายฝั่งแห่งเมืองพังงา” จ.พังงา เพื่อดำเนินการก่อสร้างอาคารศูนย์กลางการท่องเที่ยวและลานกิจกรรมนันทนาการ ให้เป็นสถานที่รองรับการจัดกิจกรรมต่าง ๆ
.
5.โครงการปรับปรุง “ท่าเทียบเรือโดยสาร - ท่องเที่ยวปากคลองจิหลาด” จ.กระบี่ เพื่อปรับปรุงท่าเทียบเรือและอาคารที่ใช้สำหรับรองรับผู้โดยสารและนักท่องเที่ยว ให้มีสิ่งอำนวยความสะดวกอย่างครบครัน โดยเฉพาะผู้ใช้บริการที่เป็นผู้พิการ
.
6.โครงการพัฒนา “แหล่งสปาวารีบำบัดน้ำพุร้อนคลองท่อมเมืองสปา” จ.กระบี่ เพื่อปรับปรุงและพัฒนาสปาวารีบำบัดน้ำพุร้อนคลองท่อมให้มีภูมิทัศน์ที่สะอาด สวยงาม แต่ยังคงมีสภาพเดิมตามธรรมชาติ
.
ทั้งนี้ วัตถุประสงค์ของทุกโครงการ มุ่งรองรับและดึงดูดนักท่องเที่ยวทั้งชาวไทยและชาวต่างประเทศที่มีแนวโน้มเพิ่มขึ้นในอนาคต ซึ่งสอดคล้องกับการคาดการณ์ของการท่องเที่ยวแห่งประเทศไทยที่ว่า ในช่วง Low season จะมีนักท่องเที่ยวไม่น้อยกว่า 500,000 คน/เดือน และช่วง High season จะมีนักท่องเที่ยวต่างชาติมากกว่า 1,000,000 คน/เดือน
#ไทยคู่ฟ้า#ร่วมต้านโควิด19
-------------------
วันอาทิตย์ที่ 19 กันยายน 2564
รัฐบาลมุ่งเป้าช่วยเหลือ กลุ่มเปราะบาง-คนไร้บ้าน ตามนโยบายรัฐฯ “ไม่ทิ้งใครไว้ข้างหลัง” จัดหน่วยบริการฉีดวัคซีนเคลื่อนที่ให้กับประชาชนกลุ่มเสี่ยงในชุมชนและกทม.
รัฐบาลมุ่งเป้าช่วยเหลือ กลุ่มเปราะบาง-คนไร้บ้าน ตามนโยบายรัฐฯ “ไม่ทิ้งใครไว้ข้างหลัง” จัดหน่วยบริการฉีดวัคซีนเคลื่อนที่ให้กับประชาชนกลุ่มเสี่ยงในชุมชนและกทม.
วันที่ 19 กันยายน 2564 นางสาวรัชดา ธนาดิเรก รองโฆษกประจำสำนักนายกรัฐมนตรี เผยความคืบหน้าของศูนย์ปฏิบัติการบริหารภาวะวิกฤติโควิด-19 กระทรวงการพัฒนาสังคมและความมั่นคงของมนุษย์ (พม.) ที่ดำเนินการให้ความช่วยเหลือกลุ่มเปราะบางที่ประสบปัญหาความเดือดร้อนและความยากลำบาก จากการแพร่ระบาดของโรคติดเชื้อไวรัสโคโรนา 2019 ตามนโยบายของรัฐบาลที่จะ “ไม่ทิ้งใครไว้ข้างหลัง” ครอบคลุมทั่วทั้งเด็ก ผู้สูงอายุ คนพิการ คนเร่ร่อน ไร้บ้าน และผู้ด้อยโอกาส ผู้ป่วยติดเตียงและประสบปัญหาทางสังคมทั่วประเทศ แล้ว ตั้งแต่ 28 ก.ค. - 30 ส.ค. 64 รวมจำนวน 66,048 ราย แบ่งเป็นในพื้นที่ กทม. 8,670 ราย ส่วนภูมิภาค 57,378 ราย ประกอบด้วย 1. เด็กและเยาวชน 11,489 ราย 2. คนพิการ 14,842 ราย 3. ผู้สูงอายุ 9,697 ราย 4. ผู้ป่วยติดเตียงและป่วยเรื้อรัง 1,153 ราย 5. คนเร่ร่อนและคนไร้ที่พึ่ง 2,355 ราย 6. สตรีตั้งครรภ์ 126 ราย และ 7. ผู้ประสบปัญหาทางสังคมอื่น ๆ 26,386 ราย
ขณะเดียวกัน กรุงเทพมหานครยังเดินหน้าฉีดวัคซีนเชิงรุกด้วยหน่วยบริการฉีดวัคซีนเคลื่อนที่กรุงเทพมหานคร (BKK Mobile Vaccination Unit : BMV) ตั้งแต่ 10 ก.ย. 64 ให้กับประชาชนกลุ่มเสี่ยงทั้งในชุมชน และพื้นที่บริเวณรอบกรุงเทพมหานคร มุ่งเป้ากลุ่มเปราะบาง ผู้สูงอายุ ผู้ป่วยเรื้อรัง 7 กลุ่มโรค หญิงตั้งครรภ์ คนพิการ รวมถึงคนไร้บ้าน ที่ได้ร่วมสำรวจกับเครือข่าย มีประมาณ 1,200-1,500 คน เพื่อเสริมสร้างภูมิคุ้มกันให้กับประชาชนอย่างทั่วถึงภายใต้สถานการณ์การแพร่ระบาดของโควิด – 19
นางสาวรัชดา ยังเผยว่าขณะนี้กระทรวงการพัฒนาสังคมและความมั่นคงของมนุษย์ (พม.) ได้รับการจัดสรรวัคซีนโควิด – 19 “ซิโนฟาร์ม” จากสภากาชาดไทย จำนวน 100,000 โดส โดยจะร่วมกับสำนักอนามัย และกรุงเทพมหานคร จัดตั้งจุดให้บริการฉีดวัคซีนในชุมชน และจัดชุดบริการเคลื่อนที่สำหรับกลุ่มเปราะบาง โดยเป็นการดำเนินการเชิงรุก ตามความมุ่งหวังของรัฐบาลและพลเอกประยุทธ์ จันทร์โอชา นายกรัฐมนตรี ดูแลกลุ่มเปราะบาง กลุ่มคนตกหล่น ให้เข้าถึงวัคซีนโควิด-19 ได้อย่างทั่วถึงและรวดเร็ว ทั้งนี้ หากประชาชนกลุ่มเปราะบางที่กำลังประสบปัญหาทางสังคมและได้รับความเดือดร้อนจากผลกระทบของโรคโควิด-19 สามารถติดต่อขอความช่วยเหลือได้ที่ 1) ศูนย์ช่วยเหลือสังคม สายด่วน พม. โทร. 1300 บริการ 24 ชั่วโมง 2) สายด่วนคนพิการ โทร. 1479บริการ 24 ชั่วโมง 3) สำนักงานพัฒนาสังคมและความมั่นคงของมนุษย์จังหวัดทั่วประเทศ และ 4) อาสาสมัครพัฒนาสังคมและความมั่นคงของมนุษย์ (อพม.) ในพื้นที่
วันอังคารที่ 14 กันยายน 2564
สธ.ย้ำป้องกันตนเองสูงสุด ทุกคน ทุกที่ ทุกเวลา ลดจำนวนผู้ติดเชื้อเดือน ต.ค.
กระทรวงสาธารณสุข ย้ำประชาชนเข้มมาตรการป้องกันตนเองสูงสุด ทุกคน ทุกที่ ทุกเวลา ลดจำนวนผู้ติดเชื้อรายใหม่ที่อาจเพิ่มขึ้นในเดือนตุลาคมหลังการเปิดกิจกรรม/กิจการ ส่วนการฉีดวัคซีนไฟเซอร์ให้เด็ก 12 ปีขึ้นไปมีความปลอดภัย
กระทรวงสาธารณสุข ย้ำประชาชนเข้มมาตรการป้องกันตนเองสูงสุด ทุกคน ทุกที่ ทุกเวลา ลดจำนวนผู้ติดเชื้อรายใหม่ที่อาจเพิ่มขึ้นในเดือนตุลาคมหลังการเปิดกิจกรรม/กิจการ ส่วนการฉีดวัคซีนไฟเซอร์ให้เด็ก 12 ปีขึ้นไปมีความปลอดภัย ผลข้างเคียงกล้ามเนื้อหัวใจอักเสบน้อยกว่าเกิดจากการติดเชื้อถึง 6 เท่า
วันนี้ (14 กันยายน 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุขจ.นนทบุรี นายแพทย์เฉวตสรร นามวาท ผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค แถลงข่าวการคาดการณ์สถานการณ์โควิด 19 ในเดือนตุลาคมและการฉีดวัคซีนในโรงเรียน ว่า สถานการณ์โควิด 19 ในประเทศไทย มีแนวโน้มผู้ติดเชื้อที่มีอาการหนักและเสียชีวิตลดลงต่อเนื่อง ซึ่งเป็นผลจากมาตรการล็อคดาวน์ในช่วงที่ผ่านมา แต่ยังคงพบการระบาดเป็นกลุ่มก้อนอยู่บ้างกระจายหลายพื้นที่ จากการไปในสถานที่เสี่ยง การทานอาหารร่วมกัน การติดเชื้อภายในครอบครัว เน้นย้ำให้ประชาชนระมัดระวังตนเองให้มากที่สุด โดยเฉพาะในช่วงหลังจากเปิดกิจกรรม/กิจการ มีการเดินทาง พบปะผู้อื่น และมีการสัมผัสร่วมมากขึ้น มีโอกาสเสี่ยงในการแพร่และรับเชื้อได้ อาจมีแนวโน้มส่งผลต่อตัวเลขผู้ติดเชื้อรายใหม่ในเดือนตุลาคม จึงขอให้อดทนและเข้มมาตรการป้องกันตนเองขั้นสูงสุดกับทุกคน ทุกที่ ทุกเวลา ควบคู่ไปกับการเข้ารับการฉีดวัคซีน เพื่อลดจำนวนผู้ติดเชื้อให้เหลือน้อยที่สุด หากจำนวนผู้ติดเชื้อในเดือนตุลาคมไม่เพิ่มขึ้นจะได้มีการผ่อนคลายมากขึ้น
สำหรับการฉีดวัคซีนโควิด 19 วานนี้ (13 กันยายน 2564) ฉีดได้ 676,669 โดส รวมสะสม 40,953,025 โดส เป็นอันดับ 2 ของอาเซียน รองจากอินโดนีเซีย โดยเป็นเข็มแรก 27,540,743 โดส คิดเป็นร้อยละ 38.2ของประชากร และครบ 2 เข็ม 12,795,707 โดส คิดเป็นร้อยละ 17.8 ของประชากร ส่วนเข็มแรกในผู้สูงอายุ 60 ปีขึ้นไปครอบคลุมร้อยละ 52.2, กลุ่ม 7 โรคเรื้อรังร้อยละ 50.7, หญิงตั้งครรภ์ร้อยละ 11.3
นายแพทย์เฉวตสรรกล่าวต่อว่า การฉีดไฟเซอร์ในกลุ่มเด็ก/นักเรียนที่มีอายุ 12 ปีขึ้นไปเป็นไปตามแผนที่วางไว้ โดยฉีด 2 เข็ม ห่างกัน 3-4 สัปดาห์ เริ่มเดือนตุลาคมนี้ โดยให้สถานศึกษาทั้งภาครัฐและเอกชนปฏิบัติตามแนวทางของคณะกรรมการโรคติดต่อพื้นที่ ซึ่งจะมีการประเมินการเปิดสถานศึกษาจากบริบทและสถานการณ์ในพื้นที่ เพื่อให้เกิดความปลอดภัย ทั้งครู บุคลากรทางการศึกษา และนักเรียน รวมถึงครอบครัวและชุมชน ส่วนข้อกังวลเกี่ยวกับผลข้างเคียงการฉีดวัคซีนที่จะทำให้กล้ามเนื้อหัวใจอักเสบนั้น ข้อมูลทั่วโลกพบว่าเกิดในระดับต่ำ ขณะที่การเกิดกล้ามเนื้อหัวใจอักเสบจากการติดเชื้อพบสูงกว่าถึง 6 เท่า ในภูมิภาคเอเชียพบเพียง 2-3 รายต่อแสนประชากร และในประเทศไทยหลังจากฉีดไปแล้วเกือบ 9 แสนราย มีรายงานเพียง 1 ราย ในเด็กอายุ 13 ปี รักษาหายแล้ว ถือว่าวัคซีนมีความปลอดภัย ส่วนเด็กที่ศึกษาในรูปแบบครอบครัวหรือโฮมสคูล (Home School) สามารถแจ้งความประสงค์กับหน่วยงานที่ขึ้นทะเบียนไว้ เพื่อประสานสำนักงานสาธารณสุขในพื้นที่นัดหมายรับการฉีดต่อไป
************************************ 14 กันยายน 2564
วันเสาร์ที่ 9 ตุลาคม 2564
ครม. เห็นชอบ มท. ขยายระยะเวลาการเปิดรับนักท่องเที่ยวประเภทพิเศษ Special Tourist Visa (STV) ตั้งแต่  1 ตุลาคม 2564 – 30 กันยายน 2565
ครม. เห็นชอบ มท. ขยายระยะเวลาการเปิดรับนักท่องเที่ยวประเภทพิเศษ Special Tourist Visa (STV) ตั้งแต่  1 ตุลาคม 2564 – 30 กันยายน 2565
วันนี้ (9 ต.ค.64) นายสุทธิพงษ์ จุลเจริญ ปลัดกระทรวงมหาดไทย เปิดเผยว่า คณะรัฐมนตรีได้ประชุมปรึกษาเมื่อวันที่ 28 กันยายน 2564 มีมติเห็นชอบ ร่าง ประกาศกระทรวงมหาดไทย เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ [ท่องเที่ยวแบบพำนักระยะยาว (Long Stay)] Special Tourist Visa (STV) และประกาศกระทรวงมหาดไทย เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ [ท่องเที่ยวโดยเรือสำราญและกีฬา (เรือยอร์ช)] จำนวน 2 ฉบับให้ใช้บังคับตั้งแต่วันที่ 1 ตุลาคม 2564 ถึง 30 กันยายน 2565 และกระทรวงมหาดไทย ได้จัดทำ ร่าง ประกาศกระทรวงมหาดไทย เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ จำนวน 2 ฉบับ เพื่อเสนอให้นายกรัฐมนตรีและรัฐมนตรีว่าการกระทรวงมหาดไทยลงนาม
.
นายสุทธิพงษ์ จุลเจริญ ปลัดกระทรวงมหาดไทย กล่าวต่อว่า ขณะนี้นายกรัฐมนตรีและรัฐมนตรีว่าการกระทรวงมหาดไทยได้ลงนามในประกาศกระทรวงมหาดไทยฯ ทั้ง 2 ฉบับแล้ว และสำนักเลขาธิการคณะรัฐมนตรีได้นำประกาศลงในราชกิจจานุเบกษาเล่มที่ 138 ตอนพิเศษที่ 240 ง หน้า 7 - 10 ลงวันที่ 1 ตุลาคม 2564 เรียบร้อยแล้ว โดยสามารถสืบค้นประกาศกระทรวงมหาดไทยฯ ทั้ง 2 ฉบับได้ที่เว็บไซต์ www.mratchakitcha.soc.go.th
.
ประกาศกระทรวงมหาดไทย เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ [ท่องเที่ยวแบบพำนักระยะยาว (Long Stay)] >>> http://www.ratchakitcha.soc.go.th/DATA/PDF/2564/E/240/T_0007.PDF
ประกาศกระทรวงมหาดไทย เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ [ท่องเที่ยวโดยเรือสำราญและกีฬา (เรือยอร์ช)] >>> http://www.ratchakitcha.soc.go.th/DATA/PDF/2564/E/240/T_0009.PDF
วันจันทร์ที่ 11 เมษายน 2565
ดีอีเอส เผยร้องเรียนซื้อของแล้วไม่ได้รับสินค้าปัญหายืนหนึ่งนักช้อปออนไลน์
ดีอีเอส เผยร้องเรียนซื้อของแล้วไม่ได้รับสินค้าปัญหายืนหนึ่งนักช้อปออนไลน์
“เนวินธุ์” ผู้ช่วย รมว.ดีอีเอส เผยยอดร้องเรียนปัญหาเว็บไซต์ผิดกฎหมายผ่าน 1212 OCC สัปดาห์เดียวพบประชาชนร้องปัญหาซื้อขายทางออนไลน์ 1,122 เรื่อง โดยราว 70% จ่ายเงินแล้วไม่ได้ของ เปิดชื่อ 5 จังหวัดมีการแจ้งปัญหามากสุด ได้แก่ กรุงเทพ บุรีรัมย์/นนทบุรี เชียงใหม่ นครปฐม และกาฬสินธุ์ ตามลำดับ
นายเนวินธุ์ ช่อชัยทิพฐ์ ผู้ช่วยรัฐมนตรีประจำกระทรวงดิจิทัลเพื่อเศรษฐกิจและสังคม (ดีอีเอส) กล่าวว่า รอบสัปดาห์ที่ผ่านมา ศูนย์ช่วยเหลือและจัดการปัญหาออนไลน์ 1212 OCC ได้สรุปผลการดำเนินงานระหว่างวันที่ 31 มี.ค. - 6 เม.ย. 65 มีจำนวนเรื่องร้องเรียนรวม 1,504 เรื่อง ส่วนใหญ่เป็นการร้องเรียนปัญหาซื้อขายทางออนไลน์ซึ่งมีจำนวน 1,122 เรื่อง โดยประมาณ 70% ของปัญหาคือ ไม่ได้รับสินค้า (หลอกลวง)
ทั้งนี้จังหวัด 5 อันดับแรก ที่มีการแจ้งเรื่องร้องเรียนเข้ามามากสุด ได้แก่ กรุงเทพ บุรีรัมย์/นนทบุรี เชียงใหม่ นครปฐม และกาฬสินธุ์ โดยส่วนใหญ่เป็นการแจ้งเรื่อง “ปัญหาซื้อขายออนไลน์” และช่องทางการซื้อสินค้าที่มีการร้องเรียนปัญหามากสุดคือ เฟซบุ๊ก
สำหรับการร้องเรียนปัญหาลำดับรองๆ ลงมา ได้แก่ ปัญหาเว็บไซต์ผิดกฎหมาย ส่วนใหญ่เป็นการโทรสอบถาม/ขอคำปรึกษา/คำแนะนำเกี่ยวกับเงินกู้นอกระบบ แอปพลิเคชันเงินกู้ออนไลน์ และการดำเนินการหลังจากถูกหลอกให้โอนเงินผ่านแอปพลิเคชันเงินกู้นอกระบบออนไลน์
ทางด้านการแก้ไขปัญหาให้ประชาชนผู้เดือดร้อนจากการซื้อขายสินค้าออนไลน์ รอบสัปดาห์ที่ผ่านมา มีการเจรจาไกล่เกลี่ยแล้ว 279 เรื่อง โดยบางส่วนไกล่เกลี่ยสำเร็จได้รับสินค้า หรือได้รับเงินคืนไปแล้ว
“จากสถิติการร้องเรียนปัญหาซื้อขายทางออนไลน์ เราพบเคสที่มีการแจ้งเข้ามาซ้ำๆ หลายรายที่มีผู้ขายเดียวกัน ประกาศขายสินค้าผ่านเพจเฟซบุ๊กในชื่อต่างๆ ที่ใกล้เคียงกัน เมื่อผู้ซื้อโอนเงินไปแล้ว ไม่ได้รับสินค้า ติดต่อผู้ขายไม่ได้เพราะมีการบล็อกเฟซบุ๊ก หรือปิดเพจหนี ดังนั้น ประชาชนผู้บริโภคควรรอบคอบ และตรวจสอบความน่าเชื่อถือก่อนทำการสั่งซื้อ/โอนเงิน ได้แก่ 1.เข้าไปอ่าน Feedback ตามกระทู้เว็บบอร์ด เพจโซเซียล หรือเว็บไซต์ที่มีการรีวิวของลูกค้าที่เคยใช้บริการ 2.ต้องมีการยืนยันตัวตนและได้รับการรับรองจากหน่วยงานที่น่าเชื่อถือ เช่น โดยดูจากเครื่องหมายรับรองการจดทะเบียน หรือ "DBD Registered" ที่ออกโดย กรมพัฒนาธุรกิจการค้า กระทรวงพาณิชย์ 3.เปิดเพจหรือเว็บไซต์อย่างน้อย 1 ปี โดยเข้าไปตรวจสอบได้ที่ https://who.is/ โดยระบุชื่อเว็บไซต์นั้น ๆ ลงไป โดยส่วนมากหากเป็นร้านค้าออนไลน์ปลอมจะมีอายุไม่ถึง 1 ปี เป็นต้น” นายเนวินธุ์กล่าว
ทั้งนี้ กรณีที่ประชาชนพบปัญหาจากการซื้อขายสินค้าออนไลน์ มีปัญหาในการใช้งานออนไลน์ หรือพบเนื้อหาข้อความที่ไม่ถูกต้องในโลกออนไลน์/โซเชียล สามารถร้องเรียน ขอคำปรึกษา หรือแจ้งเบาะแสเข้ามาได้ ทางศูนย์ฯ จะประสานงานไปยังหน่วยงานที่เกี่ยวข้องเพื่อร่วมแก้ปัญหาโดยเร็วที่สุด โดยสามารถติดต่อเราได้ผ่านช่องทาง ดังนี้ สายด่วนโทร. 1212 อีเมล์ 1212@mdes.go.th เว็บไซต์ 1212OCC.com เพจเฟซบุ๊ก : ข้อมูลข่าวสาร 1212 OCC และสำนักงานสถิติจังหวัดทั่วประเทศ
*****************
วันพุธที่ 26 มกราคม 2565
"คลัง" ขยายเวลาให้นายจ้าง - ลูกจ้าง เลื่อนส่งเงินเข้ากองทุนสำรองเลี้ยงชีพได้ งวด ม.ค. - มิ.ย. 65
.....
เว็บไซต์ราชกิจานุเบกษา เผยแพร่ประกาศกระทรวงการคลัง ขยายระยะเวลาการช่วยเหลือนายจ้างและลูกจ้าง ที่ได้รับผลกระทบจากการแพร่ระบาดของโรค COVID-19 ในปัจจุบัน ให้สามารถหยุดหรือเลื่อนการส่งเงินสะสมหรือเงินสมทบเข้ากองทุนสำรองเลี้ยงชีพได้เป็นการชั่วคราว
.
ตั้งแต่งวดนำส่งเงินของเดือน ม.ค. – มิ.ย. 65 โดยฝ่ายลูกจ้าง และนายจ้างที่ไม่ได้นำส่งเงินสมทบในช่วงนี้ให้ถือว่าสถานภาพยังคงอยู่ และนับอายุการเป็นสมาชิกกองทุนฯ ต่อเนื่องได้ เพื่อบรรเทาปัญหาความเดือดร้อนของลูกจ้างและนายจ้างและเป็นหลักประกันรายได้สู่ความมั่นคงทางการเงินในอนาคต
.
อ่านเพิ่มเติม คลิกhttp://www.ratchakitcha.soc.go.th/.../2565/E/016/T_0035.PDF
#ไทยคู่ฟ้า#ร่วมต้านโควิด19
-------------------
วันอังคารที่ 24 พฤษภาคม 2565
สธ. แจงข้อแนะนำการสวมหน้ากากอนามัย 3 กลุ่ม เตรียมทำในพื้นที่ที่มีความพร้อมเข้าเกณฑ์เป็นโรคประจำถิ่น
นายแพทย์เกียรติภูมิ วงศ์รจิต ปลัดกระทรวงสาธารณสุข ชี้แจงประเด็นเตรียมปรับมาตรการเรื่องการสวมหน้ากากอนามัย
นายแพทย์เกียรติภูมิ วงศ์รจิต ปลัดกระทรวงสาธารณสุข ชี้แจงประเด็นเตรียมปรับมาตรการเรื่องการสวมหน้ากากอนามัย ว่า ยังไม่ได้มีข้อเสนอให้ถอดหน้ากากอนามัยทั้งหมด แต่จะดำเนินการในพื้นที่นำร่องที่มีความพร้อมตามเกณฑ์ คือ มีสถานการณ์ระบาดในระดับต่ำ มีการฉีดวัคซีนให้กับประชาชนได้ตามเกณฑ์ และระบบการดูแลรักษาผู้ป่วยของสถานพยาบาลในพื้นที่มีความพร้อม โดยจะออกคำแนะนำให้มีการสวมหน้ากากอนามัยใน 3 กลุ่ม ได้แก่ 1.กลุ่มผู้ป่วย หรือกลุ่มเสี่ยง 608 2.ผู้ที่อยู่ในสถานที่ปิด อากาศถ่ายเทไม่สะดวก และ 3.ผู้ที่เข้าร่วมกิจกรรมที่มีการรวมกลุ่มคนจำนวนมาก เพื่อเป็นแนวทางในการใช้ชีวิตอยู่กับโควิด 19 ได้อย่างปลอดภัยในการเข้าสู่
โรคประจำถิ่น
******************************************** 24 พฤษภาคม 2565
วันอาทิตย์ที่ 27 มิถุนายน 2564
สธ. เตรียมมาตรการรองรับแรงงานเดินทางกลับบ้าน
กระทรวงสาธารณสุข ให้ทุกจังหวัดเตรียมมาตรการเฝ้าระวัง ติดตามแรงงานที่เดินทางจาก กทม. ปริมณฑล และ 4 จังหวัดภาคใต้กลับภูมิลำเนา ขอความร่วมมือผู้ประกอบการงดการเคลื่อนย้ายแรงงาน เพื่อควบคุมโรคให้ได้โดยเร็ว
กระทรวงสาธารณสุข ให้ทุกจังหวัดเตรียมมาตรการเฝ้าระวัง ติดตามแรงงานที่เดินทางจาก กทม. ปริมณฑล และ 4 จังหวัดภาคใต้กลับภูมิลำเนา ขอความร่วมมือผู้ประกอบการงดการเคลื่อนย้ายแรงงาน เพื่อควบคุมโรคให้ได้โดยเร็ว ส่วนแรงงานที่เดินทางกลับบ้านให้รายงานตัวกับกำนัน ผู้ใหญ่บ้าน แยกตัว 14 วัน ปฏิบัติตามมาตรการป้องกันการแพร่กระจายเชื้ออย่างเคร่งครัด
วันนี้ (27 มิถุนายน 2564) นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่า กระทรวงสาธารณสุข ได้เตรียมมาตรการรองรับแรงงานบางส่วนที่เดินทางกลับภูมิลำเนาจากการปิดแคมป์คนงานในกทม. ปริมณฑล และ 4 จังหวัดภาคใต้ ได้แก่ นราธิวาส ปัตตานี ยะลา และสงขลา เป็นเวลา 30 วัน ตั้งแต่วันที่ 28 มิถุนายน 2564 เพื่อเฝ้าระวัง ป้องกันการแพร่กระจายเชื้อโควิด 19 ซึ่งทุกจังหวัดมีมาตรการและประสบการณ์ตั้งแต่การล็อคดาวน์ในการระบาดระลอกแรกและช่วงสงกรานต์ที่ผ่านมา สามารถดำเนินการได้เป็นอย่างดี อย่างไรก็ตามได้ให้กรมควบคุมโรค ในฐานะสำนักงานเลขานุการคณะกรรมการโรคติดต่อแห่งชาติ ทำหนังสือขอความร่วมมือผู้ว่าราชการจังหวัดในฐานะประธานคณะกรรมการโรคติดต่อจังหวัด จัดตั้งทีมค้นหา เฝ้าระวัง และป้องกันโรคในทุกอำเภอ หมู่บ้าน โดยให้อาสาสมัครสาธารณสุขประจำหมู่บ้านร่วมทีมออกเคาะประตูบ้าน เพื่อสำรวจจัดทำฐานข้อมูลผู้เดินทางกลับภูมิลำเนา และให้ความรู้ในการแยกตัวสังเกตอาการ หลีกเลี่ยงการใกล้ชิดกับผู้อื่นทั้งในที่พักจนครบ 14 วันนับจากวันที่เดินทางมาถึงภูมิลำเนา รวมทั้งการปฏิบัติตัวในการป้องกันการแพร่กระจายเชื้ออย่างเคร่งครัด สำหรับด้านการรักษาพยาบาลมีการบริหารจัดการในรูปเขตสุขภาพ ขณะนี้โรงพยาบาลทุกแห่ง มีบุคลากร ยา เวชภัณฑ์ พร้อมให้การดูแลผู้ป่วย
“ขอความร่วมมือผู้ประกอบการงดการเคลื่อนย้ายแรงงานออกจากพื้นที่ เพื่อควบคุมการแพร่ระบาดให้ได้โดยเร็ว ส่วนแรงงานที่เดินทางกลับบ้าน ขอให้ปฏิบัติตามมาตรการป้องกันโรค ก่อนเดินทางต้องคัดกรอง วัดไข้ สแกนไทยชนะ ล้างมือด้วยน้ำและสบู่หรือแอลกอฮอล์เจล เว้นระยะห่าง และสวมหน้ากากตลอดการเดินทาง เมื่อถึงภูมิลำเนาขอให้รายงานตัวกับกำนัน ผู้ใหญ่บ้าน หากมีไข้ มีอาการทางเดินหายใจขอให้งดเดินทาง กลับที่พักไปสังเกตอาการ หากไม่ดีขึ้นให้ไปโรงพยาบาลใกล้บ้าน” นายแพทย์เกียรติภูมิกล่าว
************************************* 27 มิถุนายน 2564
วันจันทร์ที่ 16 สิงหาคม 2564
Govt Spokesperson updates on COVID-19 measures to relief financial burden of business operators and people
Govt Spokesperson updates on COVID-19 measures to relief financial burden of business operators and people
August 15, 2021, Government Spokesperson Anucha Burapachaisri gave an update on the Government’s financial measures to assist business operators and the public.
According to the report of the Bank of Thailand released on August 9, 2021, soft loan facility for businesses (totaling 250 billion baht) to support viable small and medium enterprises (SMEs) affected by the COVID-19 crisis has so far been approved to 29,365 business operators for the total loan amount of 89,444 million Baht (approx. 3 million Baht/operator). The debt restructuring scheme through Asset Warehousing with Buy-Back options (totaling 100 billion baht) has assisted 50 business operators, with the total value of warehoused assets at 8,991 million Baht. These two schemes are aimed to support viable businesses, especially those in the tourism sector, so that they can remain open, maintain employment, and have opportunities to recover and transform themselves for the post-COVID-19 world.
As for the “Loan Against COVID-19” scheme administered by Government’s Savings Bank and the Bank for Agriculture and Agricultural Cooperatives (BAAC), which is available to employees, freelancers, small-scale farmers, and labors in the agricultural sector who are affected by the COVID-19 pandemic for the loan limit of 10,000 Baht/person without collateral, the Government’s Savings Bank reported that as of July 31, 2021, the total loan of 7 billion Baht has been released to 700,000 people, while BAAC reported the approval of loan, worth 111.87 million Baht, to 11,248 people as of August 9, 2021. The “Loan Against COVID-19” scheme remains available until December 2021.
วันอาทิตย์ที่ 22 สิงหาคม 2564
นายกฯ ร่วมส่งกำลังใจเชียร์ นักกีฬาทีมชาติไทยในพาราลิมปิกเกมส์ “Tokyo 2020 Paralympics”
นายกฯ ร่วมส่งกำลังใจเชียร์ นักกีฬาทีมชาติไทยในพาราลิมปิกเกมส์ “Tokyo 2020 Paralympics”
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร่วมติดตามการแข่งขันกีฬาพาราลิมปิกฤดูร้อน ครั้งที่ 16 ณ กรุงโตเกียว ประเทศญี่ปุ่น พร้อมเชิญชวนประชาชนร่วมส่งแรงใจเชียร์ทัพนักกีฬาไทยคว้าชัยในมหกรรมการแข่งขันกีฬานี้
การแข่งขันพาราลิมปิกฤดูร้อน ครั้งที่ 16 “Tokyo 2020 Paralympics” จะจัดขึ้นระหว่างวันที่ 24 สิงหาคม - 5 กันยายน 2564 ณ กรุงโตเกียว ประเทศญี่ปุ่น มีนักกีฬาเข้าร่วมจาก 164 คณะกรรมการพาราลิมปิกแห่งชาติ (National Paralympics committee) จำนวนกว่า 4,520 คนเข้าร่วมการแข่งขัน และจัดการแข่งขันทั้งหมด 22 ชนิดกีฬา 540 ประเภท โดยในครั้งนี้ มีกีฬา 2 ชนิดที่ได้รับการบรรจุเข้ามาใหม่ ได้แก่ เทควันโด และแบดมินตัน ทั้งนี้ ทัพนักกีฬาไทยที่ผ่านการคัดเลือก (Qualified) พาราลิมปิกฤดูร้อน มีจำนวนทั้งสิ้น 74 คน จาก 14 ชนิดกีฬา ประกอบด้วย เทควันโด, ยิงธนู, แบดมินตัน, วีลแชร์ฟันดาบ, ยกน้ำหนัก, ว่ายน้ำ, เทเบิลเทนนิส, กรีฑา (ลู่-ลาน,วีล์แชร์เรซซิ่ง), จักรยาน, ยิงปืน, วีลแชร์เทนนิส, บอคเซีย, ฟุตบอลตาบอด และยูโด
ซึ่งนายกรัฐมนตรีได้ให้กำลังใจทัพนักกีฬาพาราลิมปิกทีมชาติไทย และทีมงานที่เกี่ยวข้องทุกภาคส่วน ขอขอบคุณนักกีฬาทุกคนที่ได้ร่วมไปแข่งขันในฐานะผู้แทนของไทย ขอร่วมเชียร์ เป็นกำลังใจในการแข่งขันที่กำลังจะเกิดขึ้น ให้ทุกคนทำหน้าที่อย่างเต็มที่ เต็มความสามารถ ตามที่ได้ตั้งใจ ทุ่มเทและฝึกซ้อมมา นอกจากนี้ นายกรัฐมนตรีห่วงใย และขอฝากเน้นย้ำให้นักกีฬาและทีมงาน ปฏิบัติตามมาตรการสาธารณสุขของประเทศเจ้าภาพอย่างเคร่งครัด เพื่อความปลอดภัยของทุกคน
ทั้งนี้ โฆษกรัฐบาลกล่าวว่า มาตรการด้านสาธารณสุขในระหว่างการแข่งขันยังคงเป็นเช่นเดียวกับมาตรการที่ใช้ในการแข่งขันโอลิมปิก โดยจำกัดจำนวนผู้เข้าชมและใช้การถ่ายทอดสดการแข่งขันเป็นหลัก สำหรับชาวไทยที่สนใจสามารถรับชมการถ่ายทอดสดและส่งแรงใจแรงเชียร์ให้กับทัพนักกีฬาไทย ในการแข่งขันโตเกียวพาราลิมปิกเกมส์ 2020 ได้ทางช่อง ทีสปอร์ต 7 (T-Sports) ระบบดิจิทัล ของการกีฬาแห่งประเทศไทยและช่องทางอื่นๆ โดยจะมีพิธีเปิดในวันที่ 24 สิงหาคม 2564 และเริ่มการแข่งขันวันแรก ในวันที่ 25 สิงหาคม 2564
วันอังคารที่ 18 มกราคม 2565
ครม. เห็นชอบร่างแผนงานคณะกรรมาธิการอาเซียนว่าด้วยการส่งเสริมและคุ้มครองสิทธิสตรีและสิทธิเด็ก พ.ศ. 2564 - 2568
ครม. เห็นชอบร่างแผนงานคณะกรรมาธิการอาเซียนว่าด้วยการส่งเสริมและคุ้มครองสิทธิสตรีและสิทธิเด็ก พ.ศ. 2564 - 2568
วันที่ 18 มกราคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 18 มกราคม 2565 ว่า ครม.เห็นชอบร่างแผนงานคณะกรรมาธิการอาเซียนว่าด้วยการส่งเสริมและคุ้มครองสิทธิสตรีและสิทธิเด็ก พ.ศ. 2564 - 2568 (ASEAN Commissionon the Promotion and Protection of the Rights of Women and Children: ACWC) (Draft ACWC Work Plan 2021 - 2025) ตามที่กระทรวงการพัฒนาสังคมและความมั่นคงของมนุษย์เสนอ ซึ่งแผนงานคณะกรรมาธิการอาเซียนฯ ฉบับนี้ มีวิสัยทัศน์ คือ การเป็นผู้นำในการดำเนินการที่สำคัญในระดับภูมิภาค มุ่งขับเคลื่อนวาระและการสื่อสารปฏิสัมพันธ์ ตลอดจนการกระตุ้นให้เกิดการดำเนินนโยบาย ยุทธศาสตร์ และแนวทางในการส่งเสริมการคุ้มครองสิทธิสตรีและสิทธิเด็กในอาเซียน โดยมีเป้าหมายที่สำคัญ เช่น 1)การวิเคราะห์ ศึกษา และเผยแพร่ประชาสัมพันธ์ ประเด็นสำคัญเกี่ยวกับสิทธิสตรีและสิทธิเด็ก 2)การจัดให้มีพื้นที่สำหรับการแลกเปลี่ยนความรู้ การเสวนา และการเรียนรู้ระหว่างประเทศอาเซียน 3)การมีส่วนร่วมในกลไกระดับภูมิภาคในการดึงดูดการมีส่วนร่วมของเสาหลักของประชาคมอาเซียน เพื่อหาแนวทางการแก้ปัญหาเกี่ยวกับสตรีและเด็กในภูมิภาค
สำหรับแนวทางการดำเนินงานที่สำคัญ อาทิ 1)เชื่อมโยงกับเป้าหมายของอาเซียนที่ชัดเจนและการมีส่วนร่วมต่อแผนงานประชาคมสังคมและวัฒนธรรมอาเซียน พ.ศ. 2568 2)สอดคล้องกับข้อตกลงสากลเช่นอนุสัญญาว่าด้วยการขจัดการเลือกปฏิบัติต่อสตรีในทุกรูปแบบอนุสัญญาว่าด้วยสิทธิเด็กและปฏิญญาว่าด้วยการขจัดความรุนแรงต่อสตรีปฏิญญาเวียดนาม โดยจะขับเคลื่อนสู่การปฏิบัติผ่าน 4 รูปแบบ คือ 1)การมีส่วนร่วมและความร่วมมือกับอาเซียน 2)การเสริมสร้างหุ้นส่วนความร่วมมือและการระดมทรัพยากร 3)โครงสร้างเชิงสถาบันและบทบาท และ 4)การประเมินโครงการ ซึ่งการติดตามประเมินผลนั้น จะยึดกรอบผลลัพธ์และดัชนีชี้วัดความสำเร็จ เช่น 1)จำนวนหน่วยงานและหุ้นส่วนที่จัดตั้งขึ้น เพื่อแก้ไขปัญหาสิทธิสตรีและสิทธิเด็กในอาเซียนที่เพิ่มขึ้น 2)จำนวนข้อคิดริเริ่มและโครงการที่เพิ่มขึ้น โดยองค์กรเฉพาะสาขาอาเซียนที่บูรณาการองค์ประกอบด้านสิทธิสตรีและสิทธิเด็ก 3)จำนวนกิจกรรมการเข้าถึงสื่อออฟไลน์ ออนไลน์ และโซเชียลมีเดียของอาเซียนด้านสิทธิสตรีและสิทธิเด็กเพิ่มขึ้น
ทั้งนี้ รัฐมนตรีว่าการกระทรวงการพัฒนาสังคมและความมั่นคงของมนุษย์ ในฐานะรัฐมนตรีอาเซียนที่รับผิดชอบด้านสวัสดิการสังคมและการพัฒนาของประเทศจะต้องรับรองร่างแผนงานดังกล่าว เพื่อให้มีผลบังคับใช้อย่างเป็นทางการต่อไป
--------------------------
วันอังคารที่ 20 กรกฎาคม 2564
รมว.วธ รับมอบข้าวสาร สเปรย์แอลกอฮอล์และเจลแอลกอฮอล์ พร้อมเงินบริจาค จาก ดร.นริศ ธรรมเกื้อกูล ประธานคณะผู้บริหารกลุ่มบริษัท ซีพี รีเทลดีเวลลอปเม้นท์ จำกัด
รับมอบข้าวสาร สเปรย์แอลกอฮอล์และเจลแอลกอฮอล์ พร้อมเงินบริจาค จาก ดร.นริศ ธรรมเกื้อกูล ประธานคณะผู้บริหารกลุ่มบริษัท ซีพี รีเทลดีเวลลอปเม้นท์ จำกัด เพื่อร่วมสนับสนุนโครงการ “ปันน้ำใจ คนไทยไม่ทิ้งกัน” ของกระทรวงวัฒนธรรม
วันที่ ๒๐ กรกฎาคม ๒๕๖๔ เวลา ๑๑.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม
พร้อมด้วยนางยุพา ทวีวัฒนะกิจบวร ปลัดกระทรวงวัฒนธรรม รับมอบข้าวสาร สเปรย์แอลกอฮอล์และเจลแอลกอฮอล์ พร้อมเงินบริจาค จากดร.นริศ ธรรมเกื้อกูล ประธานคณะผู้บริหารกลุ่มบริษัท ซีพี รีเทลดีเวลลอปเม้นท์ จำกัด เพื่อร่วมสนับสนุนโครงการ “ปันน้ำใจ คนไทยไม่ทิ้งกัน” ของกระทรวงวัฒนธรรม เพื่อช่วยเหลือเยียวยาผู้ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) บุคลากรทางการแพทย์และเจ้าหน้าที่ที่เกี่ยวข้อง ณ ห้องโถง ชั้น ๑ อาคารวัฒนธรรมวิศิษฏ์ กระทรวงวัฒนธรรม
วันอังคารที่ 21 มิถุนายน 2565
สป. จัดกิจกรรมปฏิบัติธรรมและบำเพ็ญสาธารณประโยชน์เทิดทูนสถาบันพระมหากษัตริย์ ถวายเป็นพระราชกุศลแด่พระบาทสมเด็จพระวชิรเกล้าเจ้าอยู่หัวและพระบรมวงศานุวงศ์
วันนี้ ๒๐ มิถุนายน ๒๕๖๕ เวลา ๑๐.๓๐ น. พลเอก จิรวิทย์ เดชจรัสศรี เจ้ากรมเสมียนตรา ผู้แทนปลัดกระทรวงกลาโหม เป็นประธานในพิธีเปิดกิจกรรมปฏิบัติธรรมและบำเพ็ญสาธารณประโยชน์เทิดทูนสถาบันพระมหากษัตริย์
ถวายเป็นพระราชกุศลแด่ พระบาทสมเด็จพระวชิรเกล้าเจ้าอยู่หัว โดยมีผู้เข้าร่วมปฏิบัติธรรม จำนวน ๘๓ นาย ประกอบด้วยข้าราชการ ลูกจ้าง พนักงานราชการ นขต.สป. พนักงาน อผศ.และครอบครัว ซึ่งในการเข้าร่วมกิจกรรมในครั้งนี้ ผู้ปฏิบัติธรรมจะได้เดินทางไปปฏิบัติธรรมที่ศูนย์ปฏิบัติธรรมธรรมโมลี อ.ปากช่อง จว.นครราชสีมา มีกำหนดระยะเวลา ๕ วัน ตั้งแต่วันที่ ๒๐-๒๔ มิถุนายน ๒๕๖๕
ทั้งนี้ เพื่อถวายเป็นพระราชกุศล และแสดงความจงรักภักดีและแสดงความสำนึกในพระมหากรุณาธิคุณต่อสถาบันพระมหากษัตริย์ โดยผู้ปฏิบัติธรรมจะได้ศึกษาและปฏิบัติธรรมตามหลักคำสอนในพระพุทธศาสนา ตลอดจนเป็นการปลูกจิตสำนึกให้กับกำลังพลทุกระดับในด้านคุณธรรมและจริยธรรมความดีงาม ความถูกต้องให้เป็นหลักธรรมประจำใจ ประพฤติปฏิบัติจนเกิดเป็นนิสัย ซึ่งเป็นสิ่งที่มีประโยชน์ต่อตนเองและหน่วยงาน รวมทั้งนำธรรมะมาใช้ในการทำงานอย่างมีความสุข
#สำนักงานปลัดกระทรวงกลาโหม #กองบัญชาการกองทัพไทย #กองทัพบก #กองทัพเรือ #กองทัพอากาศ #สำนักงานตำรวจแห่งชาติ
วันพฤหัสบดีที่ 31 มีนาคม 2565
รฟม. ชวนช้อป ตลาดนัดเฉพาะกิจ ในวันที่ 4 - 10 เมษายน 2565
เดินทางสะดวกด้วยรถไฟฟ้า MRT สายสีน้ำเงิน @สถานีศูนย์วัฒนธรรม (ทางออก 2) และ @ศูนย์การค้าเกตเวย์ แอท บางซื่อ
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม เตรียมจัดกิจกรรม “MRT Market ตลาดนัดผลิตภัณฑ์ชุมชน” ประจำปี 2565 โดยคัดเลือกร้านเด็ด ร้านดัง จากผู้ประกอบการในชุมชนตามแนวสายทางโครงการรถไฟฟ้าของ รฟม. มาร่วมจัดจำหน่ายสินค้าและอาหาร ณ บริเวณลานหน้าอาคารจอดแล้วจร สถานีรถไฟฟ้า MRT ศูนย์วัฒนธรรมแห่งประเทศไทย (ฝั่งประตูทางออกที่ 2) ในระหว่างวันที่ 4 - 8 เมษายน 2565 ตั้งแต่เวลา 08.00 น. - 20.00 น. ซึ่งภายในงานยังมีกิจกรรมที่น่าสนใจให้ผู้เข้าร่วมได้ลุ้นรับของรางวัลต่าง ๆ อีกมากมาย
นอกจากนี้ รฟม. ยังเตรียมจัดกิจกรรม “MRT Market Place” ซึ่งเป็นการรวบรวมร้านเด็ด ร้านดัง ประจำสถานีต่าง ๆ มารวมไว้ให้ผู้สนใจได้ช้อปสินค้าและอาหารในที่เดียว ทั้งยังสามารถร่วมสนุกกับกิจกรรมแจกของรางวัลน่าสนใจ อาทิ บัตรโดยสารรถไฟฟ้า MRT กระเป๋าผ้าพับได้ ฯลฯ ณ ศูนย์การค้า เกตเวย์ แอท บางซื่อ (ใกล้กับสถานีรถไฟฟ้า MRT บางโพ) ในระหว่างวันที่ 6 - 10 เมษายน 2565 ตั้งแต่เวลา 10.00 น. - 21.00 น.
ทั้งนี้ กิจกรรมดังกล่าวจัดขึ้นเพื่อเสริมสร้างโอกาสและสร้างรายได้ให้แก่ชุมชนตามแนวสายทางโครงการรถไฟฟ้าของ รฟม. รวมถึงผู้ประกอบการร้านค้าในสถานีรถไฟฟ้า อันเป็นการสร้างความสัมพันธ์อันดีระหว่างองค์กรกับชุมชน ตลอดจนผู้มีส่วนได้ส่วนเสียขององค์กร สามารถรับชมคลิปประชาสัมพันธ์กิจกรรมได้โดยสแกน QR Code ด้านล่าง ติดตามรายละเอียดและข้อมูลข่าวสาร รฟม. เพิ่มเติมได้ที่ เว็บไซต์ รฟม. (www.mrta.co.th) และเฟซบุ๊กแฟนเพจ: การรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันอังคารที่ 5 กรกฎาคม 2565
TPM: Public needs not worry as COVID-19 situation remains under control
PM: Public needs not worry as COVID-19 situation remains under control
July 5, 2022, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha affirmed that the current COVID-19 situation remains under control even though higher number of newly-infected patients has been reported in certain areas. The public is called on to have confidence in the country’s public health system. There is no need for them to worry as long as they still keep their guard high and comply with public health measures, as well as receive full doses of vaccine. The Government and Center for COVID-19 Situation Administration (CCSA) are well prepared and stand ready to provide prompt support to Ministry of Public Health and other concerned agencies.
As of today (July 5, 2022), a total of 1,917 new confirmed cases is reported, among which 1,914 were found domestically, and 3 from overseas traveling. The total of 18 deaths and 2,282 recoveries were reported with 24,435 active cases. From January 1, 2022, cumulative number of cases are 2,310,582, and cumulative number of recoveries, 2,310,352. There are 705 active case patients who have developed pneumonia.
วันศุกร์ที่ 19 พฤศจิกายน 2564
นายกฯ เร่งรัดโครงการรถไฟฟ้า “โมโนเรลสายสีเทา” เชื่อมโยงขนส่งสาธารณะ พัฒนาคุณภาพชีวิตประชาชน
....
พล.อ.ประยุทธ์ จันทร์โอชา นายกรัฐมนตรี และ รมว.กห. รับทราบความคืบหน้าโครงการรถไฟฟ้ารางเดี่ยว โมโนเรลสายสีเทา ซึ่งสรุปการดำเนินโครงการระยะที่ 1 ได้แล้ว ช่วงสถานีวัชรพล - ทองหล่อ ระยะทาง 16.3 กม. รวม 15 สถานี รองรับผู้โดยสาร 8,000 – 30,000 คน/ชม./ทิศทาง ใช้ระบบควบคุมการเดินรถอัตโนมัติ และระบบเก็บค่าโดยสารอัตโนมัติ ดำเนินการตาม พ.ร.บ.ร่วมลงทุนระหว่างรัฐและเอกชน พ.ศ.2562 มีการศึกษา แลกเปลี่ยนข้อคิดเห็น และจัดทำรายงานการวิเคราะห์ผลกระทบสิ่งแวดล้อม (EIA)
.
นายกรัฐมนตรีสั่งการให้ติดตามและเร่งรัดโครงการ ซึ่งทั้งเส้นทางมี 3 ระยะ ได้แก่ 1.ช่วงวัชรพล - ทองหล่อ 2.ช่วงพระโขนง - พระราม 3 และ 3.ช่วงพระราม 3 - ท่าพระ รวมระยะทาง 40 กม. คาดว่าจะเปิดให้บริการได้ในปี พ.ศ.2573 เพื่อยกระดับมาตรฐานการขนส่งทางรางเชื่อมโยงโครงข่ายระบบขนส่งสาธารณะให้เป็นหนึ่งเดียวกัน ส่งผลต่อการพัฒนาเมือง พัฒนาคุณภาพชีวิตประชาชน
.
อ่านเพิ่มเติม คลิกhttps://www.thaigov.go.th/news/contents/details/48383
#ไทยคู่ฟ้า#ร่วมต้านโควิด19
-------------------
วันจันทร์ที่ 26 กรกฎาคม 2564
"นรม.และรมว.กห. ย้ำต่อเนื่องคุมเข้มเฝ้าระวังชายแดน สั่งหนุนเสริม กทม.จัดตั้งพื้นที่แยกรักษาตัวในชุมชน 50 เขต ให้ได้โดยเร็ว"
พล.ท.คงชีพ ตันตระวาณิชย์ โฆษก กห. เปิดเผยว่า
พล.อ.ชัยชาญ ช้างมงคล รมช.กห.และ พล.อ.ณัฐ อินทรเจริญ ปล.กห.ได้ประชุมร่วมกับ กอ.รมน. นขต.กห. เหล่าทัพ และ ตร. ผ่านระบบ VTC ณ ศาลาว่าการกลาโหม เพื่อติดตามการสนับสนุนแก้ปัญหาวิกฤตโควิด 19
ภาพรวมการปฏิบัติหน้าที่ของหน่วยงานความมั่นคง ทหารและตำรวจ ในพื้นที่ชายแดน ยังคงพบจับกุมผู้ลักลอบเข้าเมืองผิดกฎหมายได้ต่อเนื่อง โดย ก.ค.64 ที่ผ่านมา จับกุมได้ถึง 3,552 คน โดยพบชาวกัมพูชาและลาวมากขึ้น สำหรับพื้นที่ชั้นใน กำลังทหารตำรวจ ยังคงกระจายกำลังควบคุมโรคใน 593 แคมป์คนงาน และจัดตั้งจุดตรวจร่วมตามเส้นทางต่างๆกว่า 230 จุด พบประชาชนให้ความร่วมมือเดินทางลดลง แต่ยังพบผู้ฝ่าฝืนมาตรการรวมตัวกันตามสถานที่ต่างๆ ที่สุ่มเสี่ยงต่อการแพร่กระจายเชื้อในชุมชน ขณะเดียวกันพบเจ้าหน้าที่ปฏิบัติงานในการดูแลแคมป์คนงานติดเชื้อมากขึ้น
รมช.กห. ย้ำ พล.อ.ประยุทธ์ จันทร์โอชา นรม.และ รมว.กห.ได้แสดงความขอบคุณและให้กำลังใจทหารตำรวจทุกคนที่สนับสนุนปฏิบัติงานอย่างเข้มแข็งที่ผ่านมา และได้สั่งการให้ทุกเหล่าทัพ คงความต่อเนื่องคุมเข้มเฝ้าระวังพื้นที่ชายแดนมากขึ้นในสถานการณ์ที่ประเทศรอบบ้าน ยังพบการแพร่ระบาดของโรคที่มีแนวโน้มสูงขึ้น โดยเฉพาะเมียนมา และขอให้สนับสนุน กทม.เร่งจัดตั้งพื้นที่พักแยกรักษาตัวในชุมชน ( Community Isolation ) ให้ได้ทั้ง 50 เขตใน กทม.โดยเร็ว เพื่อรองรับผู้ป่วยจาก รพ.ระดับต่างๆ
พล.อ.ชัยชาญ’ ยังได้กำชับการทำงานของกำลังทหาร ที่กระจายกันจัดตั้ง “จุดบริการประชาชน” ทั้ง 72 จุดในชุมชนต่างๆ ของ กทม.และปริมณฑล ให้สามารถประสานเชื่อมโยงกับทุกหน่วยงานที่เกี่ยวข้อง เพื่อตอบสนองแก้ปัญหาเร่งด่วนเฉพาะหน้าที่เกิดขึ้นในพื้นที่ได้อย่างมีประสิทธิภาพ และขอให้เร่งดำเนินการขยายขีดความสามารถ รพ.สนามและจัดตั้งเพิ่มเติม ในพื้นที่ กทม.ปริมณฑล และ จว.สีแดงเข้ม เพื่อดูแลช่วยเหลือผู้ป่วยที่มีมากขึ้นโดยเร็ว
พร้อมกันนี้ ขอให้ทุกค่ายทหาร จัดตั้งพื้นที่พักแยกรักษาตัว ( Community Isolation ) เพื่อช่วยเหลือดูแลกำลังพล ครอบครัวและชุมชนรอบข้างในทุกหน่วยทหาร และช่วยลดภาระทางสาธารณสุข พร้อมทั้งให้ประสานขอรับวัคซีนมาสนับสนุนการทำงานของกำลังพลด่านหน้าในพื้นที่เสี่ยงสูงให้เพียงพอ เพื่อรักษาสถานภาพกำลังพลสนับสนุนวิกฤตสถานการณ์โรคระบาดที่เกิดขึ้น
วันศุกร์ที่ 29 ตุลาคม 2564
บีโอไอ หนุนผู้ประกอบการไทยใช้เทคโนโลยีลดปัญหาสินค้าถูกปลอมแปลง จัดสัมมนา Thailand Anti-Counterfeiting Forum 2021
บีโอไอเปิดเกมรุกหวังช่วยลดปัญหาผู้ประกอบการหรือผู้ผลิตสินค้าไทยถูกปลอมแปลง ลอกเลียนแบบ หรือสวมสิทธิ์ในสินค้า ผ่านการให้ความรู้ในหัวข้อ Thailand Anti-Counterfeiting Forum 2021
“สร้างโอกาส พัฒนา ต่อยอดศักยภาพอุตสาหกรรมไทยกับการใช้เทคโนโลยี: ไร้การปลอมแปลง สร้างมูลค่าแบรนด์ และความผูกพันกับลูกค้า” พร้อมเสนอองค์ความรู้เกี่ยวกับเทคโนโลยีที่ใช้ป้องกันการปลอมแปลง ลอกเลียนแบบ และสวมสิทธิ์ในสินค้าไทยกับทุกอุตสาหกรรม
นางสาวซ่อนกลิ่นพลอยมี รองเลขาธิการคณะกรรมการส่งเสริมการลงทุน (บีโอไอ)กล่าวว่า การผลิตสินค้าหรือบริการเข้าสู่ตลาดของผู้ประกอบการไทย เมื่อสินค้าเป็นที่รู้จักหรือเป็นที่ต้องการของตลาด มักจะมีคู่แข่งผลิตสินค้าที่มีลักษณะเดียวกันหรือใกล้เคียงมาแข่งขันในตลาด ผู้ประกอบการหรือผู้ผลิตหลายรายจึงพยายามหาวิธีสร้างความได้เปรียบทางการแข่งขัน ด้วยการสร้างความแตกต่างให้กับสินค้าและตราสินค้าของตนเอง รวมถึงหาแนวทางป้องกันการปลอมแปลง ลอกเลียนแบบ และการถูกสวมสิทธิ์ในสินค้า เพื่อรักษาส่วนแบ่งการตลาด ตลอดจนสร้างความเชื่อมั่นในแหล่งที่มา คุณภาพของตัวสินค้า และเครื่องหมายการค้า ซึ่งในยุคนี้การใช้เทคโนโลยีที่เหมาะสมเข้ามาช่วยส่งเสริมกลยุทธ์ทางการตลาดดังกล่าว ในการสร้างการรับรู้ ป้องกันการลอกเลียนแบบ และสร้างความผูกพันต่อ
ตราสินค้าของผู้บริโภค เป็นปัจจัยที่สำคัญอย่างยิ่ง ซึ่งเทคโนโลยีที่ช่วยในการป้องกันการลอกเลียนแบบ ไม่ได้เป็นเรื่องที่ยากหรือมากเกินความสามารถของผู้ประกอบการ และไม่ต้องลงทุนสูงอย่างที่คิด
บีโอไอเล็งเห็นความสำคัญดังกล่าว จึงได้ร่วมมือกับกรมทรัพย์สินทางปัญญา สถาบันพัฒนาผู้ประกอบการการค้ายุคใหม่ กรมส่งเสริมการค้าระหว่างประเทศ กระทรวงพาณิชย์ สำนักงานส่งเสริมเศรษฐกิจสร้างสรรค์ (องค์การมหาชน)และบริษัท ซิลิคอน คราฟท์ เทคโนโลยี จำกัด (มหาชน) จัดสัมมนาออนไลน์เรื่องThailand Anti-Counterfeiting Forum2021 “สร้างโอกาส พัฒนา ต่อยอดศักยภาพอุตสาหกรรมไทยกับการใช้เทคโนโลยี: ไร้การปลอมแปลง สร้างมูลค่าแบรนด์ และความผูกพันกับลูกค้า”วันที่5พฤศจิกายน2564เวลา13.30-16.45น.เพื่อส่งเสริม สนับสนุน แนวทางการแก้ปัญหาและป้องกันสินค้าไทยจากการปลอมแปลง ลอกเลียนแบบ และสวมสิทธิ์ รวมทั้งส่งเสริมและต่อยอดทางการตลาด เพิ่มยอดขายและมูลค่าให้กับสินค้าไทย โดยในการสัมมนาจะมีการเสนอองค์ความรู้เกี่ยวกับเทคโนโลยีที่เหมาะสมกับสินค้าไทยที่ใช้ได้กับทุกอุตสาหกรรม เช่นแนวทางการสร้างโซลูชั่นเพื่อป้องกันการปลอมแปลง การสร้างนวัตกรรมบรรจุภัณฑ์ ผู้เข้าร่วมจะมีโอกาสได้ทดลองใช้อุปกรณ์และระบบซอฟต์แวร์ พร้อมทีมงานให้คำแนะนำในการทดลองใช้ระบบโซลูชั่นเพื่อป้องกันการปลอมแปลง จากผู้ผลิตจริงเป็นตัวอย่างเทคโนโลยีที่น่าสนใจ
สำนักงานขอเชิญผู้ประกอบการไทยทั้งผู้ผลิต ผู้จำหน่ายและผู้ส่งออก ที่มีสินค้ามีมูลค่า มีเอกลักษณ์ และคุณสมบัติเฉพาะ ผู้ออกแบบและพัฒนาเพื่อส่งมอบโซลูชั่น (System Integrators)ผู้ออกแบบและพัฒนานวัตกรรม (Innovators)สถาบันการศึกษา และผู้สนใจทั่วไป สามารถสมัครเข้าร่วมงานสัมมนาโดยไม่เสียค่าใช้จ่ายใดๆได้ที่
หรือสอบถามเพิ่มเติม กองพัฒนาผู้ประกอบการไทย โทร. 02-553-8111 ต่อ 8353, 8402, 6111
Facebook: BUILDBOITHAILAND
LINE official: @buildboi
Website: https://build.boi.go.th/
วันอาทิตย์ที่ 22 พฤษภาคม 2565
โฆษกรัฐบาลย้ำ "นายกฯ" ขับเคลื่อนพัฒนาโครงสร้างพื้นฐานคมนาคม "ทางบก-ทางราง-ทางน้ำ" ก้าวหน้าเป็นรูปธรรม ขณะที่โครงสร้างพื้นฐานดิจิทัล 5G ครอบคลุมทั่วประเทศ
โฆษกรัฐบาลย้ำ "นายกฯ" ขับเคลื่อนพัฒนาโครงสร้างพื้นฐานคมนาคม "ทางบก-ทางราง-ทางน้ำ" ก้าวหน้าเป็นรูปธรรม ขณะที่โครงสร้างพื้นฐานดิจิทัล 5G ครอบคลุมทั่วประเทศ /ความเร็วอินเทอร์เน็ตบ้านแรงอันดับต้นๆ ของโลก
วันนี้ (22 พฤษภาคม 2565) นายธนกร วังบุญคงชนะ โฆษกประจำสำนักนายกรัฐมนตรีย้ำรัฐบาลภายใต้การนำของ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ขับเคลื่อนประเทศด้วยการพัฒนาโครงสร้างพื้นฐาน โครงข่ายและบริการด้านคมนาคมขนส่ง ทั้งทางบก ทางน้ำ ทางราง และทางอากาศเกิดผลสำเร็จอย่างเป็นรูปธรรม พร้อมกับยกระดับขีดความสามารถในการแข่งขันของประเทศ รวมถึงสนับสนุนผู้ประกอบการไทยให้เติบโต กระตุ้นเศรษฐกิจไทยให้มั่นคงและยั่งยืน
นายธนกรฯ กล่าวว่า ภาพรวมการลงทุนโครงสร้างพื้นฐานด้านคมนาคมขนส่งที่ผ่านมา รัฐบาลได้เตรียมความพร้อมการลงทุนในโครงสร้างพื้นฐาน โดยได้ดำเนินการมาอย่างต่อเนื่อง เกิดการลงทุนจริงที่มีอัตราการขยายตัวเฉลี่ยของการลงทุนของภาครัฐ ในช่วงปี 2558 – 2562 ถึงร้อยละ 7.9 ต่อปี เชื่อมโยงแต่ละภาคของประเทศ และเชื่อมต่อภูมิภาคอาเซียน ทุกทิศทาง ได้แก่
-ทางถนน : ปี 2557 มี 4,271 กิโลเมตร ปี 2564 เพิ่มเป็น 11,583 กิโลเมตรมอเตอร์เวย์ : สร้างเพิ่ม 3 เส้นทางสำคัญบางปะอิน-โคราช บางใหญ่-กาญจนบุรี และพัทยา-มาบตาพุด
-ทางราง : ปี 2557 ระยะทาง 4,073 กิโลเมตร ครอบคลุม 47 จังหวัด ส่วนใหญ่ เป็นทางเดี่ยว มีทางคู่-ทางสาม 357 กิโลเมตร ปัจจุบันมีแผนสร้างเพิ่ม ระยะเวลา 20 ปี จะมีระยะทาง 8,900 กิโลเมตร ครอบคลุม 62 จังหวัด เป็นทางคู่-ทางสาม 5,640 กิโลเมตร สถานีกลางบางซื่อ เป็นชุมทางรถไฟขนาดใหญ่ ทันสมัยที่สุด ในอาเซียน เชื่อมรถไฟทางไกล – รถไฟความเร็วสูง – รถไฟฟ้าในกรุงเทพฯ – รถไฟชานเมือง – สถานี บขส. และสนามบิน รถไฟฟ้า (กทม.และปริมณฑล) สร้างเพิ่ม 10 สาย ระยะทางรวม 204.9 กิโลเมตร อยู่ระหว่างการพิจารณาอีก 2 สาย นอกจากนี้ ยังมีรถไฟความเร็วสูงเชื่อม 3 สนามบิน และรถไฟความเร็วสูงไทย-จีน ที่อยู่ระหว่างดำเนินการ
- ทางน้ำ รัฐบาลได้เพิ่มศักยภาพรองรับปริมาณการขนส่งทางน้ำ จากเดิมปี 2557 ประมาณ 279 ล้านตัน ปี 2564 เพิ่มเป็น 355 ล้านตัน โดยพัฒนาท่าเรือมาบตาพุด และท่าเรือแหลมฉบัง เปิดเดินเรือเฟอร์รี่ “พัทยา-หัวหิน” ใช้เวลา 2 ชั่วโมง เชื่อมแหล่งท่องเที่ยวสำคัญ กระตุ้นเศรษฐกิจและการท่องเที่ยว ปีละ 4,000 ล้านบาท ส่วนทางอากาศ รัฐบาลได้ดำเนินการปรับปรุงสนามบินทั่วประเทศ เพิ่มศักยภาพการรองรับผู้โดยสาร จากเดิมปี 57 รองรับ 118 ล้านคน / ปี 64 เพิ่มเป็น 139 ล้านคน
ในส่วนของโครงสร้างพื้นฐานด้านดิจิทัล นายธนกรฯ ย้ำว่ารัฐบาลได้ให้ความสำคัญกับการลงทุนพัฒนาโครงสร้างพื้นฐานด้านดิจิทัลอย่างต่อเนื่อง ครอบคลุมถึงการพัฒนาเทคโนโลยี 5G ทั่วทุกภูมิภาคของประเทศ ประเทศไทยนับเป็นประเทศแรกๆ ในภูมิภาคอาเซียน ที่พร้อมเปิดประตูสู่โอกาส ในการเปลี่ยนผ่านสู่โลกดิจิทัล ทำให้การส่งผ่านข้อมูลรวดเร็วขึ้นมาก โดยในปี 2564 ความเร็วเฉลี่ยอินเตอร์เน็ตบ้านของไทย ที่ 308 ล้านบิทต่อวินาที (Mbps) ถือว่าแรงเป็นอันดับ 1 ของโลก
วันอังคารที่ 8 มีนาคม 2565
นายกฯ ยินดีผลการหารือนายกฯ มาเลเซีย สานต่อเปิดช่องทางพิเศษเดินทางผู้ฉีดวัคซีนครบ กลางเดือนนี้
.....
พล.อ.ประยุทธ์ จันทร์โอชา นายกรัฐมนตรี และ รมว.กลาโหม ยินดีหลังรับทราบรายงานการเปิดช่องทางพิเศษแบบ Vaccinated Travel Lane (VTL) ระหว่างไทย - มาเลเซีย ซึ่งจะเริ่มอย่างเป็นรูปธรรมในกลางเดือน มี.ค. นี้
.
นับเป็นอีกหนึ่งความสำเร็จหลังการพบกันระหว่างนายกฯ ไทย - มาเลเซีย ในโอกาสที่ดาโตะ ซรี อิซมาอิล ซาบรี ยาคบ นายกฯ มาเลเซียเดินทางเยือนไทยอย่างเป็นทางการ เมื่อวันที่ 25 ก.พ. ที่ผ่านมา
.
เป็นการกระชับความร่วมมือของทั้งสองประเทศในการเปิดพรมแดนระหว่างกัน เพื่อเดินหน้าฟื้นตัวทางด้านการค้า การลงทุน การท่องเที่ยว ฯลฯ ภายหลังสถานการณ์โรคโควิด-19
.
อ่านเพิ่มเติม คลิกhttps://www.thaigov.go.th/news/contents/details/52289
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 24 กุมภาพันธ์ 2565
รมว.เฮ้ง ห่วงอุบัติเหตุดินสไลด์ จ.พัทลุง ส่งเจ้าหน้าที่ให้ความช่วยเหลือ พร้อมเตือนนายจ้างป้องกันอุบัติเหตุจากการทำงาน
รัฐมนตรีว่าการกระทรวงแรงงานห่วงอุบัติเหตุดินสไลด์ จ.พัทลุง รุดส่งเจ้าหน้าที่เข้าตรวจสอบดูแลให้ความช่วยเหลือด้านสิทธิประโยชน์ที่ญาติผู้เสียชีวิตพึงได้ เตือนนายจ้างให้ปฏิบัติตามกฎหมายความปลอดภัยฯ ป้องกันการเกิดเหตุซ้ำ
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า เมื่อวันที่ 23 กุมภาพันธ์ 2565 เกิดอุบัติเหตุลูกจ้างเสียชีวิตจากดินสไลด์ทับขณะวางระบบสายไฟฟ้า ริมทางถนนสายบ้านหนองโต๊ะปาน หมู่ 8 ตำบลพนมวังก์ อำเภอควนขนุน จังหวัดพัทลุง ซึ่งลูกจ้างผู้เสียชีวิตเป็นลูกจ้างของห้างหุ้นส่วนสามัญนิติบุคคล เทคโนโลยีการไฟฟ้าพัทลุง ซึ่งรับเหมาจากแขวงทางหลวงชนบทจังหวัดพัทลุง ระยะทาง 3 กิโลเมตร โดยติดตั้งเสาไฟฟ้า เดินสายใต้ดิน ลักษณะการทำงาน เป็นการขุดหลุมลึกประมาณ 3 เมตร กว้าง 2 เมตร เพื่อวางท่อคอนกรีต จากรายงานในเบื้องต้นพบว่าผู้เสียชีวิตชื่อนายระพีรัตน์ เกตุดำ ขณะเกิดเหตุมีคนงานร่วมทำงานด้วยกัน 6 คน
นายสุชาติกล่าวต่อไปว่าขณะเกิดเหตุ ลูกจ้างผู้เสียชีวิตกำลังลงปฏิบัติงานในหลุมที่ขุดไว้เพื่อเชื่อมต่อสายไฟ ในระหว่างนั้นมีดินโคลนสไลด์ทับร่างลูกจ้างอย่างรวดเร็ว ทำให้ลูกจ้างเสียชีวิตทันทีจากความเสียหายดังกล่าวตนขอแสดงความเสียใจกับญาติผู้เสียชีวิต และฝากไปถึงนายจ้างให้ปฏิบัติตามกฎหมายความปลอดภัยในการทำงาน เพื่อป้องกันไม่ให้เกิดอุบัติเหตุจากการทำงานพร้อมกำชับให้กรมสวัสดิการและคุ้มครองแรงงาน (กสร.) เข้าตรวจสอบการดำเนินงานตามกฎหมาย และสั่งการให้สำนักงานประกันสังคม เข้าตรวจสอบดูแลให้ความช่วยเหลือด้านสิทธิประโยชน์ที่ญาติผู้เสียชีวิตพึงได้กรณีเสียชีวิตเนื่องจากการทำงาน จากกองทุนเงินทดแทนอย่างเต็มที่
ด้านนายนิยม สองแก้ว อธิบดีกรมสวัสดิการและคุ้มครองแรงงานกล่าวเพิ่มเติมว่า กสร.ได้มอบหมายพนักงานตรวจความปลอดภัยรวมทั้งเจ้าหน้าที่ที่เกี่ยวข้องร่วมตรวจสอบเพิ่มเติมเพื่อสอบข้อเท็จจริงนายจ้าง และผู้ที่เกี่ยวข้อง เพื่อเตรียมรวบรวมพยานหลักฐานว่านายจ้างมีการฝ่าฝืนโดยไม่ปฏิบัติตามกฎหมายหรือไม่ ตามพระราชบัญญัติความปลอดภัย อาชีวอนามัยและสภาพแวดล้อมในการทำงาน พ.ศ. 2554 กฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานเกี่ยวกับงานก่อสร้าง พ.ศ. 2564 และกฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงาน ในสถานที่ที่มีอันตรายจากการตกจากที่สูงและที่ลาดชัน จากวัสดุกระเด็น ตกหล่น และพังทลายและจากการตกลงไปในภาชนะเก็บหรือรองรับวัสดุ พ.ศ. 2564 หากนายจ้างไม่ปฏิบัติตามกฎหมายดังกล่าวจะดำเนินการตามกฎหมายต่อไป
วันพฤหัสบดีที่ 20 มกราคม 2565
ข้อสั่งการของนายกรัฐมนตรี  เกี่ยวกับข้อเสนอแนะของคณะกรรมการตรวจสอบการดำเนินการ  ตามกฎหมายว่าด้วยการอภัยโทษ
ข้อสั่งการของนายกรัฐมนตรี เกี่ยวกับข้อเสนอแนะของคณะกรรมการตรวจสอบการดำเนินการ ตามกฎหมายว่าด้วยการอภัยโทษ
วันที่ 19 มกราคม 2565 นายธนกร วังบุญคงชนะ โฆษกประจำสำนักนายกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีข้อสั่งการเกี่ยวกับข้อเสนอแนะของคณะกรรมการตรวจสอบการดำเนินการตามกฎหมายว่าด้วยการอภัยโทษ ดังนี้
ตามที่นายกรัฐมนตรีมีคำสั่งสำนักนายกรัฐมนตรี ที่ 337/2564 ลงวันที่ 16 ธันวาคม 2564 แต่งตั้งคณะกรรมการตรวจสอบการดำเนินการตามกฎหมายว่าด้วยการอภัยโทษ (คณะกรรมการ) ขึ้นดำเนินการตรวจสอบการดำเนินการในเรื่องดังกล่าวและเสนอแนะแนวทางการดำเนินการที่เหมาะสมนั้น
คณะกรรมการได้รายงานผลการตรวจสอบและมีข้อเสนอแนะต่อนายกรัฐมนตรีภายในระยะเวลาที่กำหนด สรุปความได้ว่า การขอพระราชทานอภัยโทษทุกครั้งที่ผ่านมาดำเนินการตามแนวทางเดียวกัน อย่างไรก็ดี ได้มีข้อเสนอแนะให้หน่วยงานที่รับผิดชอบ โดยเฉพาะกระทรวงยุติธรรม รับไปดำเนินการ ไม่ว่าจะเป็นการกำหนดหลักเกณฑ์ในการอภัยโทษ การเว้นช่วงเวลาในการอภัยโทษ การกำหนดสัดส่วนการลดโทษ การกำหนดระยะเวลาปลอดภัย การกำหนดหลักเกณฑ์สำหรับการอภัยโทษเฉพาะสำหรับฐานความผิดบางฐาน รวมทั้งการแต่งตั้งคณะกรรมการตรวจสอบผู้ซึ่งจะได้รับพระราชทานอภัยโทษ
นายกรัฐมนตรีพิจารณาแล้ว ได้มีข้อสั่งการให้กระทรวงยุติธรรมรับข้อเสนอแนะของคณะกรรมการไปพิจารณาดำเนินการให้เป็นรูปธรรมโดยเร็ว เพื่อให้การขอพระราชทานอภัยโทษในวโรกาสสำคัญที่จะมีขึ้นต่อไป เป็นไปโดยปราศจากข้อห่วงกังวลของสาธารณชน ในกรณีต้องมีการแก้ไขเพิ่มเติมพระราชบัญญัติราชทัณฑ์หรือกฎระเบียบใดให้เป็นไปตามหลักการนี้ก็ขอให้เสนอมาด้วย และได้มีข้อสั่งการให้กระทรวงยุติธรรมพิจารณาเพิ่มเติมในประเด็นดังต่อไปนี้ด้วย
1. ผู้อยู่ในข่ายจะได้รับการเสนอชื่อเพื่อขอรับพระราชทานอภัยโทษควรต้องให้ความสำคัญแก่ทัศนคติหรือความสำนึกผิดชอบชั่วดีในความผิดที่ตนได้กระทำลง และการกระตือรือร้นเต็มใจจะกลับตนเป็นพลเมืองดีของสังคมมากกว่าการเป็นผู้มีความประพฤติเรียบร้อยหรือไม่ก่อความวุ่นวายในระหว่างต้องโทษซึ่งโดยปกติผู้ต้องโทษต้องปฏิบัติตามหลักเกณฑ์ที่กำหนดไว้สำหรับผู้ต้องโทษอยู่แล้ว ซึ่งจะต้องพิจารณาเป็นรายกรณีไป และบุคคลดังกล่าวควรต้องรับโทษตามคำพิพากษาอันถึงที่สุดมาแล้วไม่น้อยกว่า 1 ใน 3 และสัดส่วนการลดโทษนั้น ควรเสนอลดโทษไม่เกิน 1 ใน 4 ทั้งนี้ เพื่อให้การลงโทษอาญาแก่ผู้กระทำความผิดเป็นไปตามเจตนารมณ์ของหลักการลงโทษอาญาที่เป็นสากล และเพื่อรักษาความปลอดภัยของสังคม
2. ปรับปรุงกระบวนการจัดชั้นและเลื่อนชั้นนักโทษ การตรวจสอบรายชื่อ รวมทั้งพฤติกรรมที่แสดงให้เห็นถึงความสำนึกผิดชอบชั่วดีของผู้จะเสนอชื่อ เพื่อรับพระราชทานอภัยโทษ โดยให้พนักงานอัยการหรือศาลเข้ามามีส่วนร่วมในการประเมินพฤติกรรมและให้ความเห็นประกอบด้วย
3. ให้กระทรวงยุติธรรม/กรมราชทัณฑ์ นำเสนอแนวปฏิบัติ/ปรับปรุงกฎระเบียบตามข้อ 1, 2 นำเสนอให้ นายกรัฐมนตรี/คณะรัฐมนตรี ทราบโดยเร็วที่สุด ให้มีความพร้อมดำเนินการ อย่างมีประสิทธิภาพ รัดกุม รอบคอบ และโปร่งใส เพื่อไม่ให้เกิดเป็นข้อวิพากษ์วิจารณ์ขึ้นในสังคมเหมือนอย่างที่ผ่านมาเป็นอันขาด
วันอังคารที่ 14 ธันวาคม 2564
ปลัดเกษตรฯ ติดตามการขับเคลื่อนโครงการอันเนื่องมาจากพระราชดำริของกระทรวงเกษตรและสหกรณ์
ปลัดเกษตรฯ ติดตามการขับเคลื่อนโครงการอันเนื่องมาจากพระราชดำริของกระทรวงเกษตรและสหกรณ์ มุ่งเน้นดำเนินงานตามพระราชปณิธาน พระปฐมบรมราชโองการของพระบาทสมเด็จพระเจ้าอยู่หัวรัชกาลที่ 10 “สืบสาน รักษา ต่อยอด”
ดร.ทองเปลว กองจันทร์ ปลัดกระทรวงเกษตรและสหกรณ์ เป็นประธานการประชุมคณะกรรมการขับเคลื่อนโครงการอันเนื่องมาจากพระราชดำริ กระทรวงเกษตรและสหกรณ์ ณ ห้องประชุมกระทรวงเกษตรและสหกรณ์ และผ่านระบบการประชุมทางไกลออนไลน์ (Zoom Meeting) โดยที่ประชุมได้เห็นชอบกรอบ/แนวทางการดำเนินงานโครงการอันเนื่องมาจากพระราชดำริของกระทรวงเกษตรและสหกรณ์ ปีงบประมาณ พ.ศ. 2565 รวมทั้งการจัดทำฐานข้อมูลโครงการฯ โดยยึดตามกรอบ/แนวทาง และหลักการของสำนักงาน กปร. มุ่งเน้นการ “สืบสาน รักษา ต่อยอด” โครงการฯ ตามพระราชปณิธาน พระปฐมบรมราชโองการของพระบาทสมเด็จพระเจ้าอยู่หัวรัชกาลที่ 10 และมอบหมายทุกหน่วยงานในสังกัดทบทวน/ตรวจสอบข้อมูลโครงการอันเนื่องมาจากพระราชดำริ ให้แล้วเสร็จภายใน 31 มีนาคม 2565
นอกจากนี้ ยังได้พิจารณาเห็นชอบแนวทางการพัฒนา/การขับเคลื่อนโครงการอันเนื่องมาจากพระราชดำริของกระทรวงเกษตรและสหกรณ์ การออกแบบ/พัฒนาระบบติดตามการวัดผล และการกำหนดตัวชี้วัดโครงการอันเนื่องมาจากพระราชดำริภาพรวม โดยยึดตามแนวทางของสำนักงาน กปร. (ด้านการพัฒนา/มิติการพัฒนา) พร้อมทั้งกำหนดกลไก/แต่งตั้งคณะทำงานดำเนินงานโครงการอันเนื่องมาจากพระราชดำริของกระทรวงเกษตรและสหกรณ์ โดยมีผู้ช่วยปลัดกระทรวงเกษตรและสหกรณ์ที่ได้รับมอบหมาย เป็นประธานคณะทำงาน มีผู้แทน/เจ้าหน้าที่ที่เกี่ยวข้องจากทุกหน่วยงานในสังกัด ร่วมเป็นคณะทำงาน และมีผู้อำนวยการกองประสานงานโครงการพระราชดำริ สำนักงานปลัดกระทรวงเกษตรและสหกรณ์ เป็นคณะทำงานและเลขานุการ มีอำนาจหน้าที่ คือ 1) พิจารณาความเหมาะสม แผนการดำเนินงาน/แนวทางการดำเนินงาน/ตัวชี้วัดโครงการ ให้บรรลุวัตถุประสงค์ที่กำหนดไว้ และเสนอให้คณะกรรมการขับเคลื่อนโครงการอันเนื่องมาจากพระราชดำริ กระทรวงเกษตรและสหกรณ์ ให้ความเห็นชอบ 2) กำกับ ติดตาม และรายงานความก้าวหน้าการดำเนินงาน พร้อมปัญหาอุปสรรคในการดำเนินโครงการ โดยรายงานต่อคณะกรรมการขับเคลื่อนโครงการอันเนื่องมาจากพระราชดำริ กระทรวงเกษตรและสหกรณ์ ทราบเป็นระยะ
วันอังคารที่ 7 กันยายน 2564
สธ.เขตสุขภาพที่ 4 ฟื้นฟูผู้ป่วยหลอดเลือดสมองได้ผลดี
ปลัดกระทรวงสาธารณสุขเผยเขตสุขภาพที่ 4 จัดระบบฟื้นฟูผู้ป่วยโรคหลอดเลือดสมอง ผ่านการทำกายภาพบำบัด กิจกรรมบำบัด อรรถบำบัด และฝังเข็ม จนกลับมาใช้ชีวิตได้ ช่วยลดต้นทุนการขาดงานและเจ็บป่วยถึง 100 ล้านบาทในช่วง 3 เดือน พร้อมให้ทุกจังหวัดเสี่ยงน้ำท่วมจัดเต
ปลัดกระทรวงสาธารณสุขเผยเขตสุขภาพที่ 4 จัดระบบฟื้นฟูผู้ป่วยโรคหลอดเลือดสมอง ผ่านการทำกายภาพบำบัด กิจกรรมบำบัด อรรถบำบัด และฝังเข็ม จนกลับมาใช้ชีวิตได้ ช่วยลดต้นทุนการขาดงานและเจ็บป่วยถึง 100 ล้านบาทในช่วง 3 เดือน พร้อมให้ทุกจังหวัดเสี่ยงน้ำท่วมจัดเตรียมแผนรับมือช่วงกันยายน-ธันวาคมนี้
นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ภายหลังการประชุมผู้บริหารสำนักงานปลัดกระทรวงสาธารณสุข ว่า ที่ประชุมได้รับทราบผลการดำเนินงาน “เปลี่ยนภาระเป็นพลังสังคมIntermediate Care 2564” เป็นระบบการดูแลผู้ป่วยระยะกลางซึ่งเป็นผู้ป่วยที่ผ่านพ้นวิกฤตและมีอาการคงที่ของเขตสุขภาพที่ 4 ประกอบด้วย 8 จังหวัดคือ นนทบุรี นครนายก สิงห์บุรี อ่างทอง พระนครศรีอยุธยา สระบุรี และลพบุรี ในการดูแลฟื้นฟูสมรรถภาพของผู้ป่วยโรคหลอดเลือดสมอง (Stroke) ที่พ้นระยะเฉียบพลัน และสภาวะผู้ป่วยคงที่ โดยจัดบริการกายภาพบำบัด กิจกรรมบำบัด หรืออรรถบำบัด เพื่อให้ผู้ป่วยกลับมาเคลื่อนไหว ทรงตัว ดำเนินกิจวัตรประจำวัน หรือพูดสื่อสารได้ รวมถึงมีบริการฝังเข็มกระตุ้น และประเมินความสามารถการดำเนินชีวิตประจำวันทุก 1-2 เดือน จนครบ 6 เดือน พบว่าช่วยฟื้นฟูให้ผู้ป่วยกลับมาใช้ชีวิตและทำงานได้ ช่วยลดต้นทุนทั้งทางตรงและทางอ้อม โดยเฉพาะการลดต้นทุนที่เกิดจากการขาดงานและความเจ็บป่วยได้ถึง 162,664 บาทต่อคนต่อปีรวมแล้วประมาณ 100 ล้านบาทต่อไตรมาส
นอกจากนี้ ที่ประชุมฯ ได้ให้จังหวัดเสี่ยงสูงและเสี่ยงปานกลางที่จะเกิดอุทกภัย เตรียมแผนรับเหตุอุทกภัย ในช่วงเดือนกันยายน-ธันวาคม 2564 โดยให้จัดทำและทบทวนใน 4 แผน คือ แผนปฏิบัติการตอบโต้ภาวะฉุกเฉินแผนประคองกิจการ เพื่อให้โรงพยาบาลให้บริการต่อไปได้ แผนปฏิบัติการควบคุมโรคและภัยสุขภาพ และแผนการจัดการด้านทรัพยากร โดยจังหวัดเสี่ยงสูงจะมีการฝึกซ้อมแผนเตรียมความพร้อมตอบโต้ภาวะฉุกเฉินด้านการแพทย์และสาธารณสุขภายในสิ้นเดือนกันยายนนี้ผ่านระบบออนไลน์ เพื่อให้สามารถดูแล บริการ รักษาพยาบาล และบรรเทาความเดือดร้อนของประชาชนหากเกิดเหตุน้ำท่วมได้ทันท่วงที
************************************* 7 กันยายน 2564
*********************************************
วันศุกร์ที่ 27 พฤษภาคม 2565
บีโอไอเผยผลจัดงานซับคอน ไทยแลนด์ 2022 มูลค่าทะลุกว่า 7 พันล้านบาท รับเศรษฐกิจฟื้นตัว
บีโอไอเผยผลจัดงานซับคอน ไทยแลนด์ 2022 มูลค่าทะลุกว่า 7 พันล้านบาท รับเศรษฐกิจฟื้นตัว
บีโอไอเผยผลจัดงานซับคอน ไทยแลนด์ 2022 มูลค่าทะลุกว่า 7 พันล้านบาท รับเศรษฐกิจฟื้นตัว
บีโอไอ สรุปผลจัดงานซับคอน ไทยแลนด์ 2022 ตลอดเวลา 4 วันมีการจับคู่ธุรกิจ 1,982 คู่ สร้างมูลค่าซื้อขายที่จะเกิดขึ้นในอนาคตมูลค่า 7,222 ล้านบาท มีผู้สนใจเข้าร่วมงาน 30,016 ราย ดันไทยเป็นศูนย์กลางอุตสาหกรรมรองรับเศรษฐกิจฟื้นตัว
นางสาวซ่อนกลิ่น พลอยมี รองเลขาธิการคณะกรรมการส่งเสริมการลงทุน (บีโอไอ) เปิดเผยถึงผลการจัดงาน “ซับคอน ไทยแลนด์ 2022” ครั้งที่ 16 ระหว่างวันที่ 18 – 21 พฤษภาคม 2565 ณ ศูนย์นิทรรศการและการประชุมไบเทค บางนา กรุงเทพฯ โดยจัดงานผ่านรูปแบบไฮบริด เอ็กซ์ซิบิชั่น ว่าการจัดงานตลอดระยะเวลา 4 วัน เกิดการเจรจาจับคู่ธุรกิจเกินเป้าหมาย จำนวน 1,982 คู่ คิดเป็นมูลค่าการซื้อขายที่จะเกิดขึ้นในอนาคตมูลค่า 7,222 ล้านบาท
“ความสำเร็จของการจัดงานในครั้งนี้ เกิดจากการประสานงานระหว่างภาครัฐและเอกชน เปิดตัวงานอย่างยิ่งใหญ่สมการรอคอย เพื่อส่งเสริมการผลิตของผู้ผลิตชิ้นส่วน การเป็นศูนย์กลางการจัดซื้อชิ้นส่วนอุตสาหกรรม และสร้างโอกาสการต่อยอดธุรกิจระหว่างผู้ประกอบการไทยกับบริษัทผู้ซื้อจากทั่วโลก ซึ่งการจัดงานในครั้งนี้มีบริษัทเอกชน ทั้งไทยและต่างประเทศร่วมออกงานแสดงชิ้นส่วนอุตสาหกรรม 250 บูธ จาก 150 บริษัท และมีผู้เข้าร่วมงานจำนวน 30,016 ราย”
นอกจากนี้ เพื่อผลักดันการเชื่อมโยงในประเทศให้เพิ่มมากขึ้นในแหล่งอุตสาหกรรมหลัก บีโอไอจึงได้เตรียมจัดงาน ซับคอนไทยแลนด์ อีอีซี ครั้งแรกในพื้นที่อีอีซี เพื่อผลักดันให้ไทยเป็นศูนย์กลางอุตสาหกรรมดิจิทัลและศูนย์กลางเมืองอัจฉริยะ โดยงานจะจัดขึ้นระหว่างวันที่ 24 – 26 สิงหาคม 2565 ณ ศูนย์ประชุมและแสดงสินค้านานาชาติ นงนุช พัทยา จ.ชลบุรี